《松菊堂为祝参议作》
明代·李昌祺

铅山山间紫溪边，违松别菊几十年。只今解组赋归去，载寻二十同周旋。

从教藓蔓荒三径，乔木芳苗尚繁盛。盘桓树底仰高标，傲睨轩中谐逸兴。

平生于尔颇有情，寓目便觉襟怀清。根跑茯苓斸雪块，蕊茁蓓蕾攒金英。

俗尘到少柴门闭，密叶屯云花绕砌。翠耸端宜太白巢，黄舒最适渊明意。

非徒抚玩忧暂忘，更怜也解凌冰霜。梦回半夜生秋籁，节过重阳馀晚香。

朝观夕对当窗牖，心交弗渝还耐久。懒伴孤山处士梅，惟依彭泽先生柳。

钜干低丛总足怡，时飘苍雪坠东篱。抡材不愿为梁栋，介寿何妨泛酒卮。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。